Diari Oficial de la Generalitat Valenciana


Sumari del DOGV 4529, del 24-06-2003 (2003/7266)

ORDE de 20 de maig de 2003, de la Conselleria de Sanitat, per la qual es regula el reconeixement del caràcter oficial dels cursos que se celebren a la Comunitat Valenciana en matèria de sanitat.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4529

Data del DOGV
:   24-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7266


Data del document
:   20-05-2003

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Escola Valenciana d'Estudis Per A la Salut
    * reconeixement de títols
    * ensenyament mèdic
    * legislació

ORDE de 20 de maig de 2003, de la Conselleria de Sanitat, per la qual es regula el reconeixement del caràcter oficial dels cursos que se celebren a la Comunitat Valenciana en matèria de sanitat. [2003/X7266]
  
L'article 104.6 de la Llei 14/86 de 25 d'abril, General de Sanitat, disposa que l'administració Pública competent en sanitat promourà la revisió permanent de les ensenyances en el camp sanitari per a l'adequació millor dels coneixements professionals a les necessitats de la societat espanyola i afavorirà la formació interdisciplinària en ciències de la salut i l'actualització permanent de coneixements.
  
La competència de la Generalitat Valenciana està enquadrada en els articles 31 i 38 de l'Estatut d'Autonomia de la Comunitat Valenciana, i l'article 50 de la Llei 3/2003, de 6 de febrer, de la Generalitat Valenciana, d'Ordenació Sanitària de la Comunitat Valenciana disposa que, en matèria de formació, es competència de l'Escola Valenciana d'Estudis de la Salut la formació, reciclatge i perfeccionament, de manera continuada, dels professionals del camp de la salut, la gestió i administració sanitària, tot això des d'una perspectiva interdisciplinària i aproximant la formació als centres de treball.
  
Correspon, per tant, establir un mecanisme d'avaluació i seguiment dels cursos que se celebren dins de l'àmbit de la Comunitat Valenciana en les matèries abans esmentades, al mateix temps que resulta necessari estimular i donar suport oficial a totes les persones físiques, jurídiques, públiques o privades, que promoguen la formació de la població i dels diferents sectors professionals en les disciplines esmentades. Per això,
  
ORDENE
  
Article 1. Reconeixement del caràcter oficial
  
1. L'Escola Valenciana d'Estudis de la Salut podrà reconéixer oficialment els cursos que se celebren a la comunitat autònoma en matèria de salut, gestió i administració sanitària, organitzats per a promoure la formació en estes matèries per persones físiques o jurídiques, tant si són estes persones de naturalesa pública com privada, que acrediten tindre personalitat jurídica i estar legalment constituïts.
  
Este reconeixement no comportarà en cap cas l'expedició i homologació de títols acadèmics i professionals la competència dels quals estiga atribuïda a l'administració General de l'Estat.
  
2. El reconeixement oficial per part de l'Escola Valenciana d'Estudis de la Salut no presumix la seua valoració dins dels concursos o concursos oposicions que puguen convocar les administracions públiques, llevat que es preveja així en les bases corresponents de les convocatòries.
  
Article 2. Sol·licituds
  
1. Les persones físiques o jurídiques que organitzen cursos per als quals es pretenga el reconeixement oficial, hauran d'adreçar la sol·licitud a l'Escola Valenciana d'Estudis de la Salut tres mesos, almenys, abans de l'inici dels cursos, amb la documentació que expresse:
  
a) Títol del curs.
  
b) Programa complet del curs, amb la indicació del nombre d'hores lectives.
  
c) Titulació requerida per a la inscripció en el curs.
  
d) Mètode de selecció de l'alumnat.
  
e) Sistema d'avaluació o altres controls acadèmics.
  
f) Quadre de professors, amb la indicació del seu currículum i qualificacions professionals en relació amb el curs.
  
g) Pressupost econòmic, amb l'expressió de la matrícula establida per als alumnes i, si és procedent, mitjans de finançament del curs.
  
h) Lloc i data per a la celebració del curs, fent constar els casos en què es preveja repetir el curs en altres dates o llocs, així com les variacions previstes en el contingut o en els docents.
  
i) En relació amb la persona organitzadora, haurà d'acreditar-se:
  
- Nom de l'entitat o de la persona física.
  
- Adreça social, si en té.
  
- Junta directiva, si n'hi ha.
  
- Cursos organitzats en els últims anys.
  
- Qualsevol altra documentació que acredite les contingències a què fa referència l'article 3.1 d'esta orde.
  
2. Si la sol·licitud no té els requisits establits en l'apartat anterior, per què resulte incompleta la documentació presentada o no continga la informació exigida, es demanarà a la persona interessada que en el termini de deu dies esmene les deficiències observades, amb la indicació que, si no ha fa, es considerarà que desistix de la seua petició i s'arxivarà sense cap més tràmit.
  
Article 3. Reconeixement provisional
  
1. Abans del començament del curs per al qual se sol·licita el reconeixement d'oficial, la direcció de l'Escola Valenciana d'Estudis de la Salut resoldrà reconéixer provisionalment el caràcter oficiala, després de l'estudi de la documentació presentada i la valoració especial de les circumstàncies de la persona o entitat organitzadora següents:
  
a) Tindre experiència en el camp de la formació i investigació.
  
b) Disposar de personal de plantilla que tinga una formació adequada en matèria de gestió administrativa.
  
c) Recaure la direcció del curs en persones d'experiència i capacitat professional provades, dins de l'especialitat de què es tracte.
  
d) Respectar, en el desenvolupament dels cursos, una organització jerarquitzada.
  
2. La resolució que recaiga en el procediment previst en l'article següent contindrà la concessió del reconeixement definitiu com a oficial o, si és el cas, la denegació d'este reconeixement.
  
Article 4. Procediment
  
Una vegada reconegut provisionalment el caràcter oficial d'un curs, l'Escola Valenciana d'Estudis de la Salut enviarà la documentació a l'Agència Valenciana de la Salut o a la direcció general corresponent, segons quina siga la matèria del curs, i sol·licitarà un informe que haurà d'emetre's en el termini d'un mes.
  
Transcorregut el mes esmentat, la direcció de l'escola dictarà una resolució definitiva sobre el reconeixement del caràcter oficial sol·licitat.
  
Contra la resolució definitiva esmentada, podrà interposar-se un recurs d'alçada davant del conseller de Sanitat en el termini d'un mes, comptador a partir de l'endemà de la notificació, segons que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí de qualsevol altre recurs que puga interposar-s'hi.
  
Article 5. Efectes del reconeixement com a oficial
  
1. L'Escola Valenciana d'Estudis de la Salut tindrà, respecte als cursos que haja reconegut provisionalment o definitivament com a oficials, les facultats següents:
  
a) Proposta de modificació en els continguts dels programes en interés dels discents.
  
b) Realització d'inspeccions per a verificar la qualitat dels cursos impartits.
  
c) Participació en la selecció de l'alumnat i en l'avaluació de la capacitat adquirida pels assistents al curs.
  
d) Sol·licitud dels resultats de l'avaluació, que tindrà caràcter obligatori, de satisfacció de la qualitat del curs realitzada dels discents als docents.
  
e) Revocar, mitjançant una resolució que expresse els motius, el reconeixement com a oficial d'un curs, quan s'estime que no s'han garantit la qualitat formativa del curs i dels controls acadèmics.
  
2. El reconeixement de l'Escola Valenciana d'Estudis de la Salut facultarà els organitzadors per a:
  
a) Fer constar esta condició, a continuació de la denominació del curs, tant en la convocatòria, en la qual haurà d'assenyalar-se que és provisional quan corresponga, com en el certificat o diploma acreditatiu de la realització o de la superació de les proves pertinents.
  
b) Sol·licitar ajuda tècnica i assessorament de l'Escola Valenciana d'Estudis de la Salut per a garantir un nivell acadèmic adequat al curs que s'haja d'impartir.
  
c) Fruir de les exempcions que les lleis reconeguen.
  
Article 6. Justificació de la realització del curs
  
1. La persona o entitat organitzadora del curs enviarà a l'Escola Valenciana d'Estudis de la Salut, en acabar el curs i en el termini màxim de dos mesos, una memòria, en doble exemplar, del desenvolupament i els resultats del curs. La memòria esmentada contindrà la llista dels alumnes que hagen assistit i dels que han superat les proves de capacitació, si se n'han celebrat, així com el model del diploma entregat als alumnes, per l'anvers i el revers.
  
L'incompliment d'esta obligació comportarà la denegació automàtica de sol·licituds de reconeixement com a oficial posteriors.
  
2. Haurà d'acreditar-se igualment que s'ha controlat l'assistència de l'alumnat al curs amb l'objectiu de garantir un mínim d'aprofitament. En cap cas podrà expedir-se un diploma d'assistència a favor d'un alumne que haja superat un percentatge d'absències superior al vint per cent de les hores lectives del curs.
  
Article 7. Beques
  
La persona o entitat organitzadora del curs que obtinga el reconeixement provisional com a oficial posarà a disposició de l'Escola Valenciana d'Estudis de la Salut un nombre de places equivalent al deu per cent de les convocades. Estes places seran adjudicades per la escola esmentada amb criteris objectius.
  
DISPOSICIÓ TRANSITÒRIA
  
El termini d'antelació establit en l'article 2.1 d'esta orde per a presentació de la sol·licitud de reconeixement com a oficials de cursos no s'exigix per als cursos el començament dels quals estiga previst per a dates compreses dins dels tres mesos següents a l'entrada en vigor de la present orde.
  
València, 20 de maig de 2003
  
El conseller de Sanitat,
  
SERAFÍN CASTELLANO GÓMEZ